Grondonteiening: TLU dreig met internasionale regsaksieArgieffoto (Foto: goumbik/Pixabay) Die landbou-organisasie TLU SA sê hy beskou enige wetgewing spesifiek ontwerp om eiendom in wit besit sonder vergoeding te onteien as rasgebaseerde en diskriminerende onteiening en internasionaal onwettig. Louis Meintjes, president van TLU SA, waarsku dat sou die parlement die voorgestelde wysigings van artikel 25 van die Grondwet aanvaar wat onteiening sonder vergoeding moontlik maak, gaan die organisasie internasionale regsmaatreëls toepas om die eiendomsreg van sy lede te beskerm. Hierdie maatreëls sluit in regstappe teen enige lid van die regering, die wetgewer of selfs die regbank wat die onteiening van eiendom in wit besit steun, aanhits of daaraan deelneem. Maroela Media het vroeër berig lede van die publiek het nou tot 29 Februarie om kommentaar te lewer op die voorgestelde wysigings van artikel 25. “Ons beveel steeds aan dat die bewoording van artikel 25 van die Grondwet bly soos dit is sonder enige wysigings,” sê Meintjes. Dít sê Meintjes is noodsaaklik vir stabiliteit en belegging en dus ’n noodsaaklike beginsel vir ŉ suksesvolle ekonomie. Meintjes meen landbou is nie die enigste sektor wat geraak sal word deur onteiening sonder vergoeding nie. Die reg op private besit sal ook in gedrang kom. “Daar is grondwetlike en universele internasionale regsbeginsels waaraan elke staat moet voldoen, ongeag sy grondwet. Hierdie beginsels handel oor die behandeling van minderhede in ’n staat, veral rasse-minderhede.” Volgens Meintjes het die Suid-Afrikaanse regering toegetree tot verskillende internasionale verdrae wat rassediskriminasie sowel as diskriminasie op grond van eiendom verbied. “Die reg om nie op grond van ras teen gediskrimineer te word nie, is ’n fundamentele reg. Die reg op eiendom en onteiening vir openbare doeleindes en teen vergoeding moet ook deur die Grondwet beskerm word. Enige verandering aan die Grondwet wat dus neerkom op diskriminasie teen eiendom wat deur wit mense besit word, sal die wettigheid van die Grondwet in die gedrang bring.”